**Ciobanul**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De mic, sărăcuţ de mine,

Crescui tot pe mâini străine.

Sărăcuţ de maica mea!

Mă băgai la cioban slugă,

Îmi dădură caţă, glugă.

Sărăcuţ de maica mea!

Luai oile-n porneală

Să le duc la păşuneală,

Sărăcuţ de maica mea!

Lupii-n goană le luară,

Jumătate le mâncară.

Când văzui în cea din urmă

C-o să rămâi fără turmă,

Plec spre bâlci după tocilă

Cu gândul cam pe teşilă.

Când trecui la crâşmă-n vale,

Crâşmăreasa-mi iese-n cale

Şi mă strigă: Vin’, băiete!

Şi să gust vinul îmi dete.

Vinul bun, ocaua mare,

Băui vinul de gustare.

Băui trei zile de vară,

Strigând scoate mereu, cară.

Cu lăutari şi cu gloată

Băui, nene, turma toată.

Sărăcuţ de maica mea!

Când văzui că după toate

Încă şi dator mă scoate,

O capră ce-mi rămăsese

Şi prin crânguri se dusese

O luai la căutare

Cât e ziulica mare.

Capra-n deal, capra-i în vale,

Nici că vrea să-mi stea în cale.

Azvârlii măciuca-n sete,

Capra peste cap se dete.

Alergai cu-o rugioară

S-o înjunghii sub bărbioară.

Măcelarii alergară,

Carnea îndată-o cumpărară,

Şi pielea ei tăbăcarii

Şi maţele lăutarii.

Iaca veni şi românul

Păgubaşul şi stăpânul,

Mă lega vârtos de coate

Cerând seamă pentru toate,

Sărăcuţ de maica mea!

Ş-aşa, nene, din beţie

Mă trezii în puşcărie!